Staking begin by Tiso Blackstar | Maroela Media
Tiso Blackstar-werknemers verbonde aan die Inligtingkommunikasie Tegnologie Vakbond (ICTU) sal dié week oor salarisse en bonusse begin staak.
Tiso Blackstar besit koerante soos Business Day, Sunday Times en Sowetan. Die maatskappy se Parktown-hoofkantoor is ook die plek waar die kommissie van ondersoek na staatskaping se verhore plaasvind onder leiding van adjunkhoofregter Raymond Zondo.
Die maatskappy het Vrydag 'n stakingskennisgewing ontvang. Volgens die vakbond het 'n reeks onderhandelinge tussen werknemers en Tiso Blackstar se bestuur misluk.
"Die maatskappy pleit armoede en ignoreer die feit dat werkers erge finansiële druk moet trotseer weens Tiso Blackstar se versuim om hulle regverdig te vergoed. Die eerste staking wat op 6 Maart vanjaar sou begin, is afgeweer nadat die werkgewer by ICTU gepleit het vir 'n geleentheid om te onderhandel," het ICTU in 'n verklaring gesê.
"ICTU het ook pogings aangewend om ingryping van die kantoor van die staatskapingkommissie te versoek om moontlike ontwrigting van hierdie belangrike nasionale proses te vermy."
Volgens die vakbond het 'n reeks gesprekke en vergaderings gevolg wat op 18 April tot 'n einde gekom het. "Gedurende hierdie laaste vergadering het dit baie duidelik geword dat die maatskappy nie gewillig is om toe te gee aan die eise van werkers nie. Werknemers was nou te lank reeds geduldig en het besluit om die werkgewer se arrogansie te straf deur hul besware na die strate te neem vir openbare simpatie."
ICTU sê die protesaksie sal begin met 'n sloerstaking vandeesweek, waarna 'n volskaalse staking vanaf 6 Mei sal volg. Werkers sal ook op 7 Mei 'n optog na die maatskappy se kantoor in Parktown hou waar 'n memorandum oorhandig sal word.
Weldoeners snel vroue te hulp tydens padwoede-voorval
Lekke my lalie
En wat as die koerant groep werklik nie groot salaris aanpassings kan bekostig nie?
Het iemand al probeer bepaal hoeveel stakings en/of betogings en/of optogte op n gegewe tydstip aan die gang is?
Die gedrukte media sukkel al klaar weens aanlyn media, dalk nog 'n spyker in die kis.
Ek wonder hoeveel word word die maatskappy betaal vir die gebruik van hulle kantore vir die staatskapingondersoek.